Matovič, Igor, poslanec NR SR (2011-04-06):
Vážený pán predsedajúci, dámy a páni, na začiatok by som si tak dovolil parafrázovať zo včerajšieho dňa kolegu Žigu. Teoretizoval nad tým, koľko poslancov tu sedí z opozície. Teraz som práve narátal 13 poslancov strany SMER, ktorí sedia v tejto rokovacej sále. (Hlasy z pléna.) Super, sú štrnásti. Každopádne je to ani nie štvrtina zo 62 či 61, koľko vás je, 62. Takže tým by som chcel iba poukázať, že si myslím, že hráte iba divadlo. Predložili ste návrh zákona, ľúbivý, populistický, chcete ľuďom znížiť DPH o 1 % a nie ste schopní si ani sadnúť do lavíc a naozaj tento zákon tu obhajovať. (Potlesk.) Keď sa pozriete teraz momentálne do lavíc opozície, uvidíte, že opozícia tu má dramaticky vyššiu účasť pri vašom populistickom zákone ako vy. Ešte raz hovorím, ani štvrtina vás tu nie je, alebo, inak povedané, tri štvrtiny z vás kašlú na ľudí, lebo tri štvrtiny z vás nie sú schopné ani prísť do tejto sály a obhajovať váš zákon, váš populistický zákon. V tejto súvislosti chcem povedať, že je mi ľúto, že postupujete takýmto spôsobom a naďalej sa hráte na takú slepú babu s vašimi voličmi. Jednoducho vašich voličov od začiatku držíte v nevedomostnej pasci. A ani raz za štyri roky, kedy vy ste boli pri vláde a kedy jeden z predkladateľov tohto návrhu Robert Fico bol premiérom Slovenskej republiky, som nepostrehol, že by urobil tlačovú konferenciu a povedal, áno, ľudia, nemáme peniaze, jednoducho štátny rozpočet vybral o 150 mld. korún menej, ako míňa, a tieto peniaze raz budú splácať naše deti a vnúčatá. Jednoducho ani raz ste k tomuto nepristúpili. A neurobili ste to preto, lebo ste vedeli, že ak by ste svojim voličom povedali pravdu čo očí a naučili by ste ich vnímať, že čo to znamená, keď štát spraví za rok 150-miliardovú sekeru ako vy, tak vy ste si dobre uvedomovali a si to uvedomujete, že odrazu tí vaši voliči by boli v rozpakoch a pravdepodobne by vás tak húfne nevolili. Ale vzhľadom na to, že vy ich nechcete vzdelávať a vy potrebujete mať ovečky, ktoré nebudú mať informácie a ktoré budú podliehať iba nejakým ľúbivým populistickým krokom, ako je napr. tento, tak vy vašim voličom pravdu ste nehovorili a, predpokladám, ani v živote im pravdu hovoriť nebudete. Ak by ste im tú pravdu hovorili, tí vaši voliči by vás odsúdili dnes, že dávate návrh na zníženie DPH o 1 %, lebo vyznali by sa a by sa vás spýtali, kde tie peniaze chcete vziať, keď tento rok, aj keď sa snažíme šetriť a robíme nepopulárne kroky, ako politici robíme sami proti sebe kroky, lebo šetríme, nerobíme to, čo ste robili vy, keď máme sekeru 120 mld. korún, prečo chcete urobiť ďalšiu v sume 6 mld. korún. Kto tých 6 mld. bude splácať? Budú to naše deti, vnúčatá, tak ako ste zadĺžili ich doteraz. Ak by ste ich vzdelávali, tak vaši voliči by vedeli, že ste mali o 755 mld. korún za štyri roky viacej ako druhá Dzurindova vláda k dispozícii. Ja sa pýtam, kde sú tie peniaze. Rozkradli ste ich, tam sú. A v tejto situácii sa nehanbíte teraz tu hrať populistické divadlo, akí vy ste záchrancovia Slovenska, ako vám záleží na ľuďoch. Vám figu záleží na ľuďoch. Vy ste tých ľudí buď okrádali priamo, alebo ste dovolili, aby boli okrádaní. Mýtny tender, jeden jediný vám spomeniem. Vybrali ste z ponúk, ktoré ste mali na stole, tú najdrahšiu, na ktorej všetci ľudia tejto krajiny prerobili 7 mld. korún, čo je viac ako to vaše 1 % DPH. Na 1 % DPH vyberieme 170 mld. – 180 mld. korún či eur, to znamená 5 mld. korún. Vy ste 7 mld. korún prešustrovali na jednom jedinom mýtnom tendri, lebo ste potrebovali tú zákazku dať svojim známym. A bez hanby sa teraz tu idete tváriť ako záchrancovia tých, ktorí tu navrhujú zákon v prospech ľudí a idú im ušetriť 1 % z peňaženky. Sa môžete hanbiť, že robíte populistické kroky a zneužívate nevedomosť svojich vlastných voličov. Priznám sa, najviac čo mi na vás vadí a čo mi najviac vadí na Robertovi Ficovi, je práve toto, to, že je dostatočne inteligentný na to, aby ľudom povedal pravdu, ale on ju povedať nechce. On radšej tých ľudí drží v nevedomosti preto, aby mu slepo verili a verili tým báchorkám, že on dnes zachraňuje ľuďom nejaké peniaze v peňaženke. Nerobí to. Ak by im ich zachraňoval, tak sem naštartuje všetkých 62 svojich poslancov a budete dávať argumenty, odkiaľ tie peniaze zobrať, odkiaľ a akým spôsobom znížiť obrovské zadlženie, ktoré ste tu nechali. Nerobíte to. A preto si myslím, že to je z vašej strany obyčajné, bohapusté a nezodpovedné divadlo. Ja pevne verím, že naši voliči, ktorí nás vo voľbách volili, nehovorím iba teda o nás štyroch, ale o všetkých voličoch koalície, si uvedomujú, že sa správame na rozdiel od vás zodpovedne. Bolo by veľmi ľahké robiť naďalej politiku spôsobom, ako ju robil Slota, Fico, Mečiar, jednoducho rozdávať a nepozerať sa na to, kto to bude splácať. Ale tie peniaze budú splácať naše deti a vnúčatá. Vám to bolo jedno, vám to bolo ukradnuté. Jednoducho potrebovali ste si nahnať percentá, tak ste znížili DPH na predaj z dvora tesne pred voľbami na 6 %. Potrebovali ste si nahnať dôchodcov, dali ste im vianočné dôchodky. Ale ani raz ste si pred nich nesadli a nepovedali im, že robíme to na úkor vašich detí a vnúčat. Verte tomu, že ak by ste pri tých vianočných dôchodkoch vašim ľuďom alebo tým dôchodcom povedali, že tu vám dáme vianočné dôchodky, ale že vaše vnúčatá to budú splácať, tak tí dôchodcovia by vám to o hlavy ohádzali a kašlali by na vaše vianočné dôchodky. Ale vy ste ich nechali v nevedomosti a nechali ste si ich myslieť, že ten Robert Fico, to je ten správny človek, ktorý povie niekde v Národnej banke, aby vytlačili ďalšie peniaze, a bude dosť peňazí na všetko. Toto mi na vás vadí, že sa správate nezodpovedne a zneužívate nevedomosť vašich voličov. Naučte vašich voličov, a potom to bude fér hra, medzi nami, medzi koalíciou a opozíciou, ekonomickým základom. Naučte ich, že keď raz štát nemá peniaze, tak si ich musí požičať, a keď si ich musí požičať, znamená to, že to budú splácať naše detí a vnúčatá. Keď naberiete odvahu a toto budete hovoriť vašim voličom, potom vás budem považovať za naozaj serióznu opozíciu, serióznych partnerov v politickom boji. Kým tú odvahu nenaberiete a ani raz nepoviete vašim ľuďom, že ich zadlžujete, tak dovtedy ste pre mňa nie seriózna opozícia. A budem veľmi rád, ak sa v živote k vláde už nedostanete. Povedali ste niekedy vašim voličom, že počas vašej vlády bolo celkové zadlženie Slovenskej republiky 28 % z HDP a v momente, keď ste ju odovzdávali, bolo 41 % z HDP? Povedali ste im, že ste zvýšili zadlženie o 13 % HDP, čo znamená 360 mld. korún? To ste im ani raz nepovedali. Ak vy by ste im to povedali a premietli by ste toto číslo do čísiel, ktoré oni poznajú, a premietli by ste im to napr. na počet trojizbových nových bytov, z ktorých približne jeden môže stáť milión korún v stavebných nákladoch, tak by ste museli vašim ľuďom priznať alebo svojim voličom priznať, že za štyri roky ste dokázali Slovensko zadlžiť tak, že tie peniaze ak by ste si zachránili a by ste ich vlastne nerozflákali, tak sme z 360 000 rodín na Slovensku mohli dať každej jednej nový trojizbový byt. Ale vy ste tieto peniaze jednoducho zobrali, vyzbierali z daní, odvodov a rozflákali. A tieto peniaze sú nadobro preč. A naše deti a vnúčatá ich budú splácať. A vy sa nehanbíte v tejto situácii, že ste takto bačovali, teraz dávať populistický návrh na znižovanie DPH. Samozrejme, ja by som bol najradšej, keby sme ju znížili na 0 %. Poďte, podpíšte mi ten pozmeňujúci návrh. Ale má byť politika takáto, má byť o nezodpovednom správaní, o rozhadzovaní peňazí a nehovoriť ľuďom pravdu? Nemá byť taká. A my ju preto práve chceme robiť zodpovednú. A práve preto budeme proti vášmu návrhu znížiť umelo populisticky DPH a byť za dobrých. Nebudeme to robiť, jednoducho robíme nepopulárne opatrenia, šetríme. Každý populista politik v živote také opatrenia by nerobil. Ale to je ten rozdiel medzi nami a vami, vám nezáleží na tom, aké budú mať dopady vaše kroky, nám na tých našich krokoch a dopadoch záleží. Ak by sme boli takí ako vy, populisti, tak nezvyšujeme DPH. Znížime ju na 15 % a nech je po nás potopa. My sme ju zvýšili so slzami v očiach, možno voči ľuďom so strachom ako to tí ľudia prijmú, ale urobili sme to preto, lebo to bolo zodpovedné, nie z rozmaru, preto, lebo to je zodpovedné. A zodpovedná politika je o zodpovednosti, nie o populizme, primitívnom populizme, aký predvádzate. A preto sa pýtam, na čo je dobré toto divadlo. Baví vás naďalej robiť divadielko pre ľudí, ktorí nemajú informácie? Mňa na vašom mieste by to nebavilo, lebo by som sa hanbil, že by som ho robil. Preto vás chcem z tohto miesta poprosiť, naozaj vašim voličom miesto vtipov na stretnutiach, ktoré s nimi máte, kedy Robert Fico a spol. dokážu prasacinky rozprávať, aby sa tie tetušky tam smiali, vysvetľujte, že keď sa štát zadlží, tak to budú splácať naše deti a vnúčatá, a preto sa tá DPH o to percento znížiť nemôže. Naozaj si vás začnem vtedy vážiť, ak sa vy začnete správať zodpovedne. Tiež mi pripadá z vašej strany, to vám, nehnevajte sa, musím vytknúť v tejto súvislosti, to tak, ako vy ste prezentovali zvýšenie DPH o 1 % voči verejnosti. Odkedy iba ten úmysel sa povedal a ako ste to zrealizovali, tak odvtedy už pol roka, keď nie dlhšie viac ľudí strašíte tým, aké je obrovské zdražovanie, ako všetko sa zdražuje kvôli jednopercentnej DPH. Od vás rečník tu bol predo mnou, ktorý hovoril o tom, že dopad zvýšenia DPH podľa jeho odhadu bol možno 1 %. Ale Robert Fico a niektorí z vás bez problémov priznávajú a hovoria o 10-, 15-, 20-percentnom zvyšovaní kvôli zvýšeniu DPH. Tomu môže veriť len človek naozaj so štyrmi ľudovými. A pevne verím, že o takýchto voličov nestojíte. A ak si to myslia, tak mali by ste ich vzdelávať, že to jednoducho nie je matematicky možné. Áno, dopad DPH možno bol niekde do 1 %, ale to 1 % bolo naozaj v prospech toho, aby sme sanovali štátny rozpočet, aby sme ušetrili peniaze, aby ich nemuseli splácať po nás naše deti a vnúčatá. Pevne verím, že nie ste tak bezcitní, že vám nezáleží na vašich deťoch a vnúčatách. Ak my teraz ušetríme nejaké peniaze, nič iné to neznamená, to je jednoduché znamienko rovnosti. Tie peniaze, čo my teraz ušetríme, nebudú musieť naše deti a vnúčatá splácať. Prosím vás, preto v záujme svojich vlastných detí a vnúčat, nesprávajte sa bohapusto populisticky a pozerajte sa na veci z tejto optiky, z optiky vašich detí a vnúčat, nie z optiky vašich krátkodobých politických záujmov. Ešte k tomu strašeniu ľudí, k tomu, čo ste hovorili o zvyšovaní DPH, o drahote a podobne. Týmto priamo úmerne vaším strašením ľudí odrádzate od toho, aby si kupovali tovar, aby následne z tohto tovaru sa vybrala DPH do štátneho rozpočtu, a prehlbujete deficit štátneho rozpočtu. Vy si to možno neuvedomujete, ale neustálym vytváraním atmosféry strachu a vytváraním pocitu obrovského zdražovania ľudí odrádzate od toho, aby si kúpili tovar alebo kúpili službu. A týmto spôsobom umelo zastavujete ekonomiku a ubližujete veľmi ekonomike, ubližujete štátnemu rozpočtu a tým pádom ubližujete všetkým občanom tejto krajiny a ubližujete takisto aj vašim voličom. Je iba veľká smola, že vaši voliči si túto jednoduchú matematiku nevedia uvedomiť a vám to nevyčítajú. Ale, ešte raz hovorím, to je to, čo práve ja vám vyčítam, že vy zneužívate nevedomosť svojich vlastných voličov. To ma veľmi na vás mrzí. A, ešte raz opakujem, ak to prestanete robiť, ja si vás naozaj začnem ako opozíciu vážiť. Možno už iba k tomu zadlženiu. Mám tu jednu poznámku. Som hovoril o 360 mld. korún. To je suma, o ktorú ste zvýšili zadlženie Slovenskej republiky. To je bremeno, ktoré tie naše deti a vnúčatá majú na krku. Vy ste im ten mlynský kameň na krk zavesili, povedal som to, že to je 360 000 trojizbových bytov. Môžem to povedať aj inak, že každého jedného občana Slovenskej republiky ste zadlžili približne 60 000 alebo 70 000 korún, ktoré bude musieť ten občan do budúcna nejakou formou splatiť, áno, možno aj tým, že bude zbytočne dlhšie o 1 % vyššia DPH. A nemuselo to tak byť. A by som to premietol možno do iných čísiel. Ak by ste vy nezadlžili Slovensko 360 mld. korún, a 1 % v DPH je, zjednodušene, 5 mld. korún, 360 mld. vydelených piatimi je tu 70 % DPH, 70 % vydelených 4 rokmi je, keď dobre rátam, 17,5 %. Inak povedané, ak by ste nezadlžili Slovensko 360 mld. korún, tak by sme mohli nieže o 1 % zvýšiť DPH, ale z 19 % ju znížiť o 17,5 %. Čiže DPH na Slovensku mohla by byť takto 1,5 % a boli by sme na tom istom. (Smiech v sále.) Ak by ste nerozflákali 360 mld. korún počas svojej predošlej vlády, ešte raz to opakujem... (Prerušenie vystúpenia predsedajúci.)